18.		Ospravedlnenie neúčasti na pojednávaní
			(§ 180 Civilného sporového poriadku)
						Okresnému súdu Rimavská Sobota
Vo Zvolene, dňa 21. decembra 2021				k sp. zn. 7C/590/2021
Vec:	Ospravedlnenie neúčasti na pojednávaní a žiadosť o konanie v neprítomnosti
Dňa 20. decembra 2021 som obdržal predvolanie na pojednávanie v spore žalobcu Karola Nováka, bytom Zvolen, Banícka 8 proti žalovanému Jánovi Kováčovi, bytom Tisovec, Kráľová 5 o zaplatenie 2 000 € s príslušenstvom, ktoré sa má konať na Okresnom súde Rimavská Sobota dňa 11. januára 2022 o 9.00 hod. v pojednávacej miestnosti č. dv. 95.
Tohto pojednávania sa nemôžem zúčastniť z dôvodu účasti na veľtrhu EKOENERGIA v Nitre, ktorý bude prebiehať v dňoch 10. – 12. januára 2022, o čom predkladám súdu fotokópiu zmluvy o prenájme prezentačného miesta a poverenie zamestnávateľa. Moja účasť na tomto podujatí je nevyhnutná, nakoľko som jediným odborníkom môjho zamestnávateľa Ekobio, a.s. Zvolen v oblasti obnoviteľných zdrojov energie. 
Žalovaný doposiaľ relevantne nepoprel skutkové tvrdenia uvedené mnou v žalobe, vo svojom vyjadrení k žalobe sa obmedzil len na opis svojej zlej finančnej situácie, preto som toho názoru, že moje skutkové tvrdenia sú nesporné a mojou účasťou na pojednávaní by len došlo k neúčelnému zvýšeniu trov konania, čo je v rozpore so zásadou hospodárnosti konania. 
Týmto ospravedlňujem svoju neúčasť na pojednávaní, pričom sa v plnom rozsahu pridržiavam tvrdení uvedených v žalobe. K úhrade žalovanej sumy zo strany žalovaného ani čiastočne doposiaľ nedošlo, preto žiadam súd, aby konal v mojej neprítomnosti a zaviazal žalovaného na zaplatenie žalovanej sumy tak, ako som to navrhoval v petite žaloby. 
V prípade, ak je moja účasť na pojednávaní nevyhnutná, prosím o oznámenie nového termínu pojednávania, resp. ak je moja účasť nevyhnutná už na vytýčenom termíne pojednávania dňa 11. januára 2022 a súd toto moje ospravedlnenie neúčasti neakceptoval, prosím o včasné oznámenie tejto skutočnosti na tel. č. 0999/123456 alebo e-mailom karol.novak@email.sk. 
Za pochopenie ďakujem.	Karol Novák
Príloha:
–	Fotokópia zmluvy
–	Poverenie zamestnávateľa
Poznámky
Predvolaná strana je povinná sa dostaviť na pojednávanie súdu. Pokiaľ strana nežiada pojednávanie odročiť, avšak na vytýčený termín pojednávania sa nemôže dostaviť, musí súdu oznámiť dôvody, pre ktoré sa pojednávania nemôže zúčastniť a zároveň súdu oznámiť svoje stanovisko vo veci. 
Ak je strana zastúpená zástupcom na celé konanie, súd na pojednávanie spravidla predvolá len zástupcu; stranu súd predvolá, ak je nevyhnutné vykonať jej výsluch. Predvolanie sa doručuje strane alebo jej zástupcovi tak, aby mali dostatok času na prípravu, spravidla najmenej päť dní predo dňom, keď sa má pojednávanie konať.
Možnosť zúčastniť sa na súdnom pojednávaní je právom každej strany sporu a záleží výlučne na nej, či tohto práva využije alebo nie. Ak strana toto právo nevyžije, z neúčasti na pojednávaní sa ospravedlní, súhlasí s tým, aby súd pojednával a rozhodol v jej neprítomnosti. 
Tu však treba upozorniť na dôležitú právnu úpravu, ktorou je možnosť rozhodnúť spor rozsudkom pre zmeškanie žalobcu. Podľa ustanovenia § 278 Civilného sporového poriadku na pojednávaní rozhodne súd o žalobe na splnenie povinnosti na návrh žalovaného rozsudkom pre zmeškanie, ktorým žalobu zamietne, ak sa žalobca nedostavil na pojednávanie vo veci, hoci bol naň riadne a včas predvolaný a v predvolaní na pojednávanie bol žalobca poučený o následku nedostavenia sa vrátane možnosti vydania rozsudku pre zmeškanie a žalobca neospravedlnil svoju neprítomnosť včas a vážnymi okolnosťami. To znamená, že ak žalobca nie je prítomný na pojednávaní a žalovaný, ktorý je prítomný na pojednávaní navrhne, aby súd rozhodol rozsudkom pre zmeškanie žalobcu tak, že žalobu zamietne, súd o. i. skúma, či žalobca ospravedlnil svoju neprítomnosť včas a vážnymi okolnosťami. Ak ospravedlnenie žalobcu neakceptuje buď pre oneskorenosť alebo absenciu vážnych dôvodov neúčasti, prípadne žalobca svoju neúčasť neospravedlnil vôbec, súd je povinný žalobu zamietnuť. Odporúčame preto štylizovať ospravedlnenie neúčasti s pomocou advokáta. 
Obdobne to platí aj pre neúčasť žalovaného. Platí, že súd o žalobe rozhodne na pojednávaní na návrh žalobcu rozsudkom pre zmeškanie, ktorým žalobe vyhovie, ak sa žalovaný nedostavil na pojednávanie vo veci, hoci bol naň riadne a včas predvolaný a v predvolaní na pojednávanie bol žalovaný poučený o následku nedostavenia sa vrátane možnosti vydania rozsudku pre zmeškanie a žalovaný neospravedlnil svoju neprítomnosť včas a vážnymi okolnosťami.